"นายกฯ #แพทองธาร" พร้อมทูตจีน ร่วมประชาสัมพันธ์งาน “เทศกาลตรุษจีนประเทศไทย ปี 2568” ฉลองครบรอบ 50 ปี ความสัมพันธ์ทางการทูตไทย-จีน

 ก่อนการประชุมคณะรัฐมนตรี นางสาวแพทองธาร ชินวัตร นายกรัฐมนตรี เป็นประธานกิจกรรมประชาสัมพันธ์ “เทศกาลตรุษจีนประเทศไทย ปี 2568” ที่บริเวณสนามหญ้าหน้าตึกไทยคู่ฟ้า ทำเนียบรัฐบาล โดยมี นายหาน จื้อเฉียง เอกอัครราชทูตสาธารณรัฐประชาชนจีนประจำประเทศไทย และคณะรัฐมนตรี เข้าร่วม เพื่อประชาสัมพันธ์การจัดงานเทศกาลตรุษจีนประเทศไทย ประจำปี 2568 โดย นายหาน จื้อเฉียง ได้มอบตุ๊กตางู ซึ่งเป็นสัญลักษณ์ของปีมะเส็ง ให้นายกรัฐมนตรี

พร้อมกันนี้ นายกรัฐมนตรีได้ชมการแสดงชุด “เสียงพิณดีดกังวานถึงหน้าประตูบ้านคุณ” จากมณฑลยูนนาน และตัวแทนนักแสดงจากเขตปกครองตนเองซินเจียงอุยกูร์ และมณฑลเจ้อเจียง และการแสดงหุ่นละครเล็ก ร่วมประชาสัมพันธ์การจัดงานอีกด้วย

สำหรับเทศกาลตรุษจีนประเทศไทย ประจำปี 2568 จัดขึ้นในหลายพื้นที่ เช่น บริเวณถนนเยาวราช เพื่อเฉลิมฉลองวันขึ้นปีใหม่ตามธรรมเนียมจีน โดยมีการประดับไฟบริเวณซุ้มประตูเฉลิมพระเกียรติฯ วงเวียนโอเดียน ถึง แยกเฉลิมบุรี ถนนเยาวราช ตั้งแต่วันที่ 19 มกราคม-9 กุมภาพันธ์ 2568 และที่ลานศูนย์การค้าเซ็นทรัลเวิลด์ จัดขึ้นตั้งแต่วันที่ 28 มกราคม – 2 กุมภาพันธ์ 2568 ภายใต้แนวคิด “Ignite Your Senses Embrace Our Two Cultures” มีไฮไลต์ Art Installation แลนด์มาร์กรูปงูฉลุลายประดับไฟขนาดใหญ่ องค์เจ้าแม่กวนอิมและเทพเจ้าที่ชาวจีนนับถือ

#วันนี้เพื่อไทยทำอะไร